BDMS ดีด 3% โบรกเชียร์ “ซื้อ” เป้า 37 บ. อัพกำไรปีนี้ทะลุ 1.4 หมื่นล้าน
BDMS เด้งกลับ 3% โบรกปรับกำไรปีนี้ขึ้น 12% แตะ 1.4 หมื่นล้าน สะท้อนรายได้โตแกร่ง-ขยายตลาด แนะนำราคาเป้าหมาย 37 บ.
BDMS เด้งกลับ 3% โบรกปรับกำไรปีนี้ขึ้น 12% แตะ 1.4 หมื่นล้าน สะท้อนรายได้โตแกร่ง-ขยายตลาด แนะนำราคาเป้าหมาย 37 บ.
3 มี.ค. 2566

ผู้สื่อข่าวรายงานว่า วันนี้ (3 มี.ค. 66) ราคาหุ้น บริษัท กรุงเทพดุสิตเวชการ จำกัด (มหาชน) หรือ BDMS ณ เวลา 10:45 น. อยู่ที่ระดับ 28.25 บาท บวก 0.75 บาท หรือ 2.73% สูงสุดที่ระดับ 28.25 บาท ต่ำสุดที่ระดับ 27.50 บาท ด้วยมูลค่าการซื้อขาย 361.21 ล้านบาท

บล.กรุงศรี ระบุในบทวิเคราะห์ว่า BDMS กำลังเข้าไปบุกตลาดใหม่ๆ ได้แก่ ซาอุดิอาระเบีย, บังกลาเทศ และจีน โดยบริษัทตั้งเป้าจะเพิ่มรายได้จากผู้ป่วยชาวซาอุดิอาระเบียจาก 100 ล้านบาทในปีที่แล้ว เป็น 600-700 ล้านบาทในอีก 3-4 ปีข้างหน้า
นอกจากนี้ BDMS จะจับมือกับ Ping An เพื่อให้บริการลูกค้าประกัน 10.2 ล้านคน ของ Ping An ด้วยบริการที่หลากหลาย (11 COEs) และกลุ่มตลาดที่หลากหลาย (ลูกค้าประกันระดับกลางถึงสูง) ทางฝ่ายวิจัยคาดว่ารายได้จากผู้ป่วยต่างชาติจะเพิ่มขึ้น 15% เป็น 2.4 หมื่นล้านบาทในปีนี้ ซึ่งกลับไปอยู่ระดับก่อนโควิดระบาด
อีกทั้งคาดรายได้จากผู้ป่วยชาวไทยจะเพิ่มขึ้น 6% เป็น 7.1 หมื่นล้านบาท โดยจะมาจากอุปสงค์คงค้างโรคไม่เร่งด่วนและ capacity ที่จะเพิ่มขึ้นจาก 8,400 เตียง เป็น 8,700 เตียงภายในสิ้นปี 66 จาก BKK Raong Cancer (เปิดให้บริการเดือน กุมภาพันธ์ 66), พญาไท ศรีราชา (100 เตียง) และกรุงเทพ ปลวกแดง (239 เตียง) นอกจากนี้ BDMS กำลังขยายส่วนแบ่งตลาด SS (มีผู้ลงทะเบียนแล้ว 700,000 คน) และ NHSO โดยโรงพยาบาลทั้งสามแห่งจะรับผู้ป่วย SS และ NHSO ซึ่งจะทำให้ U rate เพิ่มขึ้นและช่วยให้ถึงจุดคุ้มทุนเร็วขึ้น ยิ่งไปกว่านั้น BDMS ยังเข้าร่วมประมูลโครงการปลวกแดง 2 ด้วย ซึ่งคาดว่าจะทราบผลภายในกลางปีนี้
อย่างไรก็ดีหลังจากที่ผลประกอบการ 65 ออกมาดีกว่าคาด ดังนั้นจึงได้ปรับเพิ่มประมาณการกำไรจากธุรกิจหลักขึ้นปีละ 12% เป็น 1.4 หมื่นล้านบาทในปี 66 และเป็น 1.6 หมื่นล้านบาทในปี 67 จากการปรับเพิ่มประมาณการรายได้ ขึ้น 4%/3% และปรับเพิ่ม margin ขึ้น 1.9%/2.2% ทั้งนี้คาดว่ารายได้จากโรงพยาบาลจะโต 8% สอดคล้องกับเป้าของบริษัท จึงแนะนำ “ซื้อ” พร้อมปรับเพิ่มราคาเป้าหมายเป็น 37 บาท จากเดิมที่ 36 บาท